ยันไม่มีบังคับฉีดวัคซีนโควิด ส่วนเงื่อนไขการเข้าสถานที่ หรือกิจกรรม ต้องรับฉีดวัคซีนเป็นเรื่องปกติที่ต่างประเทศก็ทำกัน
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวปฎิเสธดราม่าบังคับฉีดวัคซีนโควิดว่า การรับวัคซีนยืนยันเป็นเรื่องของความสมัครใจ ไม่สามารถบังคับกันได้ แต่ทั้งนี้มาตรการที่เกิดขึ้นกับการทำกิจกรรมในแต่ละพื้นที่นั้นต้องแสดงใบรับรองการฉีดวัคซีนมาแล้ว ก็เป็นเรื่องของสถานประกอบการและเป็นเพียงการยกตัวอย่าง การฉีดวัคซีนก็ช่วยสร้างความมั่นใจและเป็นกติกาหรือเงื่อนไขในการเข้าไปทำกิจกรรม เช่น การทำงาน เรื่องนี้ในต่างประเทศก็มีเช่นกันเป็นเรื่องปกติ เหมือนกับการเดินทางเข้าแต่ละประเทศ ยังกำหนดให้มีการฉีดวัคซีน แต่ละชนิดตามที่ประเทศนั้นๆ รับรอง นายอนุทิน กล่าวย้ำว่า การฉีดวัคซีนเป็นการช่วยลดอัตราการป่วยและเสียชีวิตไม่ให้มีความรุนแรงเกิดขึ้นหากมีการเจ็บ โดยได้มอบหมายให้กรมควบคุมโรค สำรวจสาเหตุของคนที่ไม่ได้รับวัคซีน ขณะเดียวกันวางกรอบเวลาให้ภายใน 15 ธันวาคมนี้ ต้องมีการฉีดวัคซีนให้กับกลุ่มคนที่ยังไม่ได้รับวัคซีนเข็มแรก 11 ล้านคนให้ได้ โดยอาจให้ อสม. แพทย์ พยาบาล ญาติใกล้ชิด ให้ข้อมูลที่ถูกต้องกับประชาชน โดยตลอดการรับวัคซีนที่ผ่านมา ตั้งแต่ 28 กุมภาพันธ์จนถึงปัจจุบัน 18 พฤศจิกายน จะพบว่าไม่มีปัญหาเกี่ยวกับการรับวัคซีนเลย ดังนั้นขอให้สบายใจ การฉีดวัคซีนช่วยให้ตนเองและคนรอบข้างปลอดภัย เพราะเรายังมีอีกกลุ่มหนึ่งที่ต้องปกป้องคือ เด็ก อายุ 3-12 ปี ที่ยังไม่ได้มีกำหนดรับวัคซีน หากทุกคนฉีดหมดคนกลุ่มนี้ก็จะปลอดภัย